Θοδωρής Καλακώνας

Ο Θοδωρής Καλακώνας (γεννημένος στις 28 Οκτωβρίου του 1974) είναι παλαίμαχος Έλληνας διεθνής αθλητής της υδατοσφαίρισης. Ήταν αθλητής του Εθνικού, του Ολυμπιακού, του Πανιωνίου, του Νηρέα Λαμίας και του Υδραϊκού ενώ υπήρξε διεθνής με την Εθνική ομάδα υδατοσφαίρισης της Ελλάδας, με την οποία πραγματοποίησε αρκετές συμμετοχές. Μάλιστα, ήταν μέλος της Εθνικής ομάδας που συμμετείχε στους θερινούς Ολυμπιακούς Αγώνες του 1996 και του 2004.

Σε ατομικό επίπεδο, ξεκίνησε την καριέρα του από τις υποδομές του Εθνικού σε ηλικία 9 ετών το 1983 και με τον οποίο αγωνίστηκε μέχρι το 2001 και αποτελεί έναν από τους πολίστες του με τα περισσότερα γκολ όλων των εποχών με πάνω από 450 γκολ πρωταθλήματος. Το 2001 πήρε μεταγραφή στον πρωταθλητή Ολυμπιακό. Η μεγαλύτερη στιγμή στην καριέρα του Καλακώνα ήταν το 2002 όπου κατέκτησε με τον Ολυμπιακό το Πρωτάθλημα αλλά και το Κύπελλο Ελλάδας, καθώς επίσης και τους δύο ευρωπαϊκούς τίτλους που διεκδίκησε, το Τσάμπιονς Λιγκ αλλά και το Σούπερ Καπ. Έτσι, ο Ολυμπιακός έγινε η πρώτη ομάδα υδατοσφαίρισης στον κόσμο που κατάφερε να κατακτήσει σε μία χρονιά όλους τους τίτλους τους οποίους διεκδίκησε τόσο σε εγχώριο, όσο και σε διεθνές επίπεδο. 

Έπειτα αγωνίστηκε στον Πανιώνιο, ξανά στον Εθνικό, στον Νηρέα Λαμίας και τον Υδραϊκό. 

Συνολικά κατέκτησε 4 πρωταθλήματα και 4 κύπελλα Ελλάδος σε εγχώριο επίπεδο ενώ είναι μέχρι σήμερα ο 10ος σκόρερ στην ιστορία του Ελληνικού πρωταθλήματος. 

Με το εθνόσημο κατέκτησε δύο μετάλλια. Το ασημένιο στο Παγκόσμιο του 1997 και το χάλκινο στο World League του 2004.

 Διακρίσεις 

 Με την Εθνική ομάδα 
 Ασημένιο μετάλλιο στο Παγκόσμιο Πρωτάθλημα 1997 της Αθήνας.
 Χάλκινο μετάλλιο στο World League 2004 στο Λονγκ Μπιτς.
 Τέταρτη θέση στους Ολυμπιακούς Αγώνες της Αθήνας.
 Τέταρτη θέση στους Ολυμπιακούς Αγώνες της Ατλάντα.
 Τέταρτη θέση στο Παγκόσμιο Πρωτάθλημα 2003 της Βαρκελώνης.

 Σε συλλογικό επίπεδο 
 10ος σκόρερ στην ιστορία του Πρωταθλήματος Ελλάδος Α' Κατηγορίας (756 τέρματα).

 Ως παίκτης του Εθνικού 
 Πρωτάθλημα Ελλάδος: 1994
 Κύπελλο Ελλάδος: 1991, 2000

 Ως παίκτης του Ολυμπιακού 
 Πρωτάθλημα Ευρώπης: 2002
 Σούπερκαπ Ευρώπης: 2002
 Πρωτάθλημα Ελλάδος: 2002, 2003, 2004
 Κύπελλο Ελλάδος: 2002, 2003, 2004

Παραπομπές

 Πηγές 
 Βιογραφικό του Καλακώνα στο water-polo.gr
 Αγγλική έκδοση της βικιπαίδειας

Κατηγορία:Έλληνες υδατοσφαιριστές
Κατηγορία:Υδατοσφαιριστές ΟΣΦΠ
Κατηγορία:Υδατοσφαιριστές Πανιωνίου
Κατηγορία:Υδατοσφαιριστές του Εθνικού Πειραιώς
Κατηγορία:Υδατοσφαιριστές στους Θερινούς Ολυμπιακούς Αγώνες 1996
Κατηγορία:Υδατοσφαιριστές στους Θερινούς Ολυμπιακούς Αγώνες 2004
Κατηγορία:Υδατοσφαιριστές Εθνικής Ελλάδας